Dia di Tera
Dia di Tera, tambe Dia di Mama Tera of Dia di Planeta Tera (na Ingles: Earth Day), ta un evento anual rond mundo riba dia 22 di april pa mustra sosten na proteccion di medio ambiente.  

E idea di Dia di Tera tawata iniciativa di Gaylord Nelson (1916-2005), senador Mericano pa estado di Wisconsin y activista ambiental. E ta realisa, despues di tabata testigo na 1970 di un oil spil grandi na California y tambe inspira pa e movemento anti-guera, cu su persona hunto cu conscientisacion publico di efectonan di polucion di aire, awa y tera lo por yuda pone e tema di proteccion di medio ambiente riba e agenda politico.

Riba e prome Dia di Tera na aña 1970 miyones di Mericano a mobilisa pa protesta p’e ignorancia ambiental y pa exigi pa tuma un rumbo nobo pa proteha e planeta tera. Esaki a conduci na e aprobacion di leynan ambiental emblematica na Merca, incluyendo leynan di aire limpi, awa limpi y especienan den peliger di extincion. Hopi pais a adopta leynan similar. Na 2016 Nacionnan Uni a scoge Dia di Tera como fecha pa firma e Acuerdo di Paris relaciona cu e crisis di cambio di clima.

Aruba 
Riba Dia di Tera 2021 a inaugura "E Torito", un plantacion chikito situa na departamento di Agricultura, Cria y Pesca Santa Rosa na Aruba. E cunucu aki, cu tin mata di bacoba, banana, blogo, sorsaca, lamoenchi, apelsina y mandarin, ta sirbi specialmente pa ilustra cu por cultiva un variedad di producto na cas sin tin mucho espacio of tereno.

Mira tambe 
 Dia Mundial di Medio Ambiente

Tera